**Leii din cetate**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea prin nori vântul negru bate,

Tainul de lumină vrei să-ți iei;

Nu poți să vezi leii din cetate

Până nu ajungi la porțile ei.

Gloria vieții vrei să se-arate

Și chiar iubirea are timpul ei,

Nu poți să vezi leii din cetate

Până nu ajungi la porțile ei.

După ziduri răgetul răzbate

Și din afară poți să-ți faci idei,

Nu poți să vezi leii din cetate

Până nu ajungi la porțile ei.

Și ți se par toate minunate,

Mai e puțin până să le preiei;

Nu poți cuceri acea cetate

Până când nu treci de porțile ei.